Kamu bisa jelasin ke aku soal Singo dalam bahasa nias?

Singo (töi ilmiah Panthera leo) no aurifö si hulö mao sebua si tefaböbö ba ngafu Panthera ba sito'ölönia auri ira ba danö Afrika ba ba danö India. Botonia monagole soya ba tötö'ania mangebolo. Högö ba fisonia owulo-wulo ba ba mbalö gi'onia so samböbö mbu. Sikhala zimatua fabö'ö ma'ifu moroi ba zi'alawe. Boto zimatua abölö ebua moroi ba zi'alawe ba so khönia rambe sanau.

Singo no aurifö sosial, eluahania auri ira oi fao-fao ba zi sambawa, eluahania so mato ha'uga rozi zimatua faoma zi'alawera ba iraono zingo. Sito'ölönia möi malu ndra singo si'alawe oi fao-fao. Ahulua ni'aluira ya'ia gaurifö segebua za'a duturu gahe simane kudo, bawi, laosi, btn. Singo no fondrege onekhe mealu ba gotalua gaurifö fefu. Sito'ölönia lö lagohi niha singo, heŵa'ae no alua wa la'a nagole niha.

Toröi zingo ba mbenua soya ndru'u. Sito'ölönia maoso ba mangalui ö ira ba zima'ökhö, heŵa'ae tola göi lalau mangalui ö ba zibongi na la'ila wa lagohi ira niha ma aurifö bö'ö. Götö neolitik latöröi zi sagörö Afrika ba Eurasia i'otarai Eropa Timur irugi India. Ba hiza afuriatania hatö dombua ngawa zi so: samba ngawa ba gölana danö simate Sahara ba Afrika ba sambua tö ba India Barat. I'otarai 1996 no tefaböbö zingo ba gaurifö sarakhagö taya ba IUCN Red List, börö me alö 43% wa'oyara i'otarai 1990. Lö mo'ölö ira baero nahia nirorogö niha, eluahnia nahia heza lö mealu niha. Lö ta'ila hadia sibai mbörö wa itugu alö wa'oyara, heŵa'ae ta'ila wa sikho sebua khöra niha simöi mamunu ya'ira.

Moroi ba gotalua gaurifö sasese te'oguna'ö bakha ba gambara ba ba nidunö-dunö niha, singo no aurifö fondrege asese te'oroma'ö bakha ba nadu, gambara, bendera nasional, filem ba ngawalö zura. No göi lafauwu zingo ni'oguna'ö ba wondrara dödö zato moroi ba ginötö kerajaan Romawi ba asese göi la'alui zingo niha tobali nifaliaro ba nifotöi kabu gurifö (li Indonesia kebun binatang) ba zi sagörö ulidanö i'otarai ngaotu ndröfi si-18. Fogambaraini zingo so ba niha Miserayi ba tola taŵaö ba fefu budaya niha föna irugi ma'ökhö.